กองทัพอากาศเตรียมตั้งโรงพยาบาลสนามที่กองบิน 2 จังหวัดลพบุรี รองรับสถานการณ์การแพร่ระบาดที่มีแนวโน้มขยายวงกว้าง
พลอากาศโท ฐานัตถ์ จันทร์อำไพ เจ้ากรมกิจการพลเรือนทหารอากาศ ในฐานะโฆษกกองทัพอากาศ เปิดเผยว่า พลอากาศเอก แอร์บูล สุทธิวรรณ ผู้บัญชาการทหารอากาศ ได้สั่งการให้ยกระดับมาตรการและแนวทางการปฏิบัติของหน่วยขึ้นตรงกองทัพอากาศและกำลังพลของกองทัพอากาศ ระหว่างวันที่ 12-25 กรกฎาคม 2564 ตามที่ ศบค. ได้ประกาศยกระดับมาตรการในการควบคุมการแพร่ระบาดของโรค COVID-19 เมื่อวันที่ 9 กรกฎาคมที่ผ่านมา ได้แก่ การจัดกำลังพลปฏิบัติงาน ยังคงให้หน่วยในระบบใช้กำลัง หรือหน่วยงานที่มีการผลัดเปลี่ยนการปฏิบัติหน้าที่เวร-ยาม หรือเวรรักษาการณ์ คงจำนวนกำลังพลเพื่อปฏิบัติงานหรือปฏิบัติหน้าที่ตามที่เป็นอยู่เดิม         สำหรับหน่วยในระบบเตรียมกำลังให้หัวหน้าหน่วยขึ้นตรงกองทัพอากาศจัดกำลังพลปฏิบัติงานที่บ้าน ให้มากที่สุด และจัดกำลังพลปฏิบัติงาน ณ ที่ตั้งของหน่วยให้น้อยที่สุดเท่าที่จำเป็น        การประชุม อบรม หรือสัมมนา ให้ใช้ระบบการประชุมทางไกลผ่านสื่ออิเล็กทรอนิกส์เท่านั้น ยกเว้นการประชุมที่มีความจำเป็น         งดการตรวจสุขภาพประจำปี และการตรวจสุขภาพเพื่อไปปฏิบัติราชการ         งดการเดินทางไปราชการทุกกรณี ยกเว้นการเดินทางไปปฏิบัติภารกิจถวายความปลอดภัยพระบาทสมเด็จพระเจ้าอยู่หัวและพระบรมวงศานุวงศ์ การปฏิบัติภารกิจด้านการแพทย์ การฉีดวัคซีน การจัดตั้งโรงพยาบาลสนาม การบริการและช่วยเหลือประชาชน         ห้ามกำลังพลเดินทางเข้า-ออกเขตพื้นที่ควบคุมสูงสุดและเข้มงวด ตามประกาศของทางราชการโดยเด็ดขาด /        กำลังพลที่ปฏิบัติงานในเขตพื้นที่ควบคุมสูงสุดและเข้มงวด แต่มีที่พักอาศัยประจำอยู่นอกเขตพื้นที่ฯ ให้ผู้บังคับบัญชาพิจารณาให้ปฏิบัติงานที่บ้าน  และการปฏิบัติงานอื่นๆ นอกเหนือจากที่กล่าวมา ให้ถือปฏิบัติตามอนุมัติผู้บัญชาการทหารอากาศ เมื่อวันที่ 2 กรกฎาคม 2564 และมาตรการที่ทางราชการกำหนดโดยเคร่งครัด        นอกจากนี้ ผู้บัญชาการทหารอากาศ ยังสั่งการให้ พลอากาศโท ฐานัตถ์ จันทร์อำไพ เจ้ากรมกิจการพลเรือนทหารอากาศ และคณะฯ เดินทางเข้าสำรวจพื้นที่ เพื่อจัดตั้งโรงพยาบาลสนามกองทัพอากาศ ณ ศูนย์ฝึกภาคพื้นทางยุทธวิธีกองทัพอากาศ กองบิน 2 จังหวัดลพบุรี เพื่อรองรับสถานการณ์การแพร่ระบาดของโรคโควิด 19 ที่มีแนวโน้มขยายวงกว้างแพร่ระบาดในพื้นที่ทั่วประเทศอย่างรวดเร็ว